**MXI Corp.** er et amerikansk nettverksselskap etablert i 2005 som selger sjokolade under merkenavnet Xocai. Selskapet er grunnlagt av ekteparet Martin og Jeanette Brooks og deres sønn Andrew Brooks.

Produktlinje
------------

Selskapets produktlinje består av sjokolade og sjokoladedrikk og dette markedsføres som sunne og helsefremmende produkter. Hovedingrediensene er kakao, blåbær og açaibær, og de positive effektene skal stamme fra antioksidanter. Selskapet oppgir at deres sjokolade produseres annerledes enn konvensjonelt produsert sjokolade og at den derfor er sunnere.

Produktene selges ved hjelp av nettverksmarkedsføring, også kalt multi-level marketing (MLM). I mange av distributørenes markedsføring oppgis det at Xocai-sjokoladen skal ha positive effekter på blant annet hjerte- og karsykdommer, aldring, diabetes, infeksjoner og fedme. MXI er derimot klare på at sjokoladen ikke er å betrakte som et legemiddel, og at den ikke skal ses på som erstatning for sunne matvarer som frukt og grønnsaker.

Markedsføring
-------------

Siden en så stor del av markedsføringen er rettet mot å verve nye distributører, og man forplikter seg til månedlige varekjøp som konsulent, har MXI heller ikke vært fritatt for den kritikken MLM-bransjen generelt opplever. Forbrukerkontoret har også advart mot konseptet og mener det kan ligne et pyramidespill.

Etter at norske bloggere hadde skrevet kritisk om selskapets markedsføring, ble det i 2012 fra selskapets norske nettverk fremstilt trusler om søksmål for injurierende påstander. Den påfølgende medieoppmerksomheten medførte at selskapets på kort tid mistet nesten alle sine medlemmer i Norge.

I 2017 ble selskapet Chico Choko EU LTD slått konkurs av kemneren i Fredrikstad grunnet ubetalt skatt på tilsammen en halv million norske kroner. Selskapet var registrert på Terje Babsvik som var sentral i utbredelsen av konseptet i Norge.

Produktpåstander
----------------

Mange av distributørenes påstander om MXIs produkter betviles av faglig ekspertise. Særlig er påstander om at sjokoladen er sukkerfri og dermed anbefalt for diabetikere blitt kritisert: Markedsføring av Xocai som «diabetiker-vennlig» kan være farlig for personer med diabetes som blir fristet til å spise mer enn de burde, sa professor Lesley Campbell, leder for diabetesavdelingen ved Sydneys St Vincent Hospital til Sydney Morning Herald i 2008.

I 1990 avdekket det amerikanske mattilsynet at kjeks markedsført av Brooks inneholdt fem ganger så mye fett som oppgitt. Ifølge det australske mattilsynet har de drevet ulovlig markedsføring ved å påstå at Xocai «støtter immunsystemet».

Steinar Madsen i Legemiddelverket har uttalt at det er «klinkende klart» er «ulovlige medisinske påstander» at sjokoladen kan styrke immunforsvaret, bedre hukommelsen, hjelpe mot depresjon og være bra for diabetikere.

Eier av selskapet
-----------------

Martin Brooks er tidligere domfelt for bedrageri og ulovlige pengetransaksjoner. Fire av familiens tidligere selskaper har vært innblandet i konkurser og søksmål. På det meste var søksmålene mot familien oppe i 36 millioner dollar. Familiens advokater har imidlertid stadfestet at kreditorene etter tidligere konkurser ikke kan gjøre krav på verdier i MXI Corp.

Referanser
----------

1. ↑  Sometimes, life is like a box of cacao products The Washington Post
2. ↑  Woman Claims Chocolate Was Like LSD Arkivert 5. mars 2016 hos Wayback Machine. Courthouse News Service
3. ↑  «Xocai Disclaimer». Arkivert fra originalen 26. august 2012. Besøkt 8. november 2010.
4. ↑  Hevder hun selger vidundersjokolade Sandefjords blad
5. ↑  Bitter erfaring fra søt sjokolade Tønsbergs Blad
6. ↑  Fikk trusler etter kritisk artikkel om «helsesjokolade» NRK, 26. juni 2012
7. ↑  Bloggere ble truet med millionsøksmål etter å ha blogget om helsesjokolade Dagbladet
8. ↑  *Selger Mirakelgodteri*, Kapital 18/2013
9. ↑  *Helsesjokolade-firma konkurs*, Fredriksstad Blad, 11. april 2017
10. ↑  Health claims dangerous for diabetics The Sydney Morning Herald, 4.august 2008
11. ↑  Sixteen years on a Brooks roller-coaster Sydney Morning Herald, 2.august 2008
12. ↑  Xocai material breaches code Sydney Morning Herald, 4.august 2008
13. ↑  Dagbladet: 'Hanne Kristin Rohde brukes i sjokoladereklame på nett' 27.juni 2012 (lest på nett 27.juni 2012)
14. ↑  Sweet schemes: the great chocolate rip-off The Sydney Morning Herald, 2.august 2008
15. ↑  MXI Corp. Arkivert 18. oktober 2011 hos Wayback Machine. Alan R. Smith

Eksterne lenker
---------------

* (en) Offisielt nettsted Rediger på Wikidata

Portal: Alternativ behandling